Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 1 Pv 304/13/6609	Rimavská Sobota, 25.7.2013
EEČ : 2-49-96-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 16.05.2013 v dobe asi o 22.00 h spolu s XXXXX z oploteného areálu amfiteátra, nachádzajúceho sa na Ulici Cukrovarskej v Rimavskej Sobote, zobrali 14 ks odtokových roštov o rozmeroch 51x60 cm a hrúbke 3,5 cm a to tak, že XXXXX preliezol plot vysoký cca 2,35 m a následne z miesta pod pódiom zobral odtokové rošty, ktoré podával XXXXX, ten ich naložil do svojho auta a dňa 17.05.2013 ich odniesli do zberných surovín, čím pre XXXXX, Námestie Š. M. Daxnera č. 1, XXXXX, spôsobili škodu vo výške 350 €,

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Okresného riaditeľstva Policajného zboru XXXXX, Obvodného oddelenia Policajného zboru XXXXX uznesením sp. zn. ČVS:ORP-455/RS-RS-2013 z 20.05.2013 podľa § 199 ods. 1 Trestného poriadku začal trestné stíhanie pre prečin krádeže podľa § 212 ods. 2 písm. a) Trestného zákona. 

Poverený príslušník Okresného riaditeľstva Policajného zboru XXXXX, Obvodného oddelenia Policajného zboru XXXXX uznesením sp. zn. ČVS:ORP-455/RS-RS-2013 z 21.05.2013 podľa § 206 ods. 1 Trestného poriadku vzniesol obvinenie XXXXX, nar. XXXXX a XXXXX, nar. XXXXX, pre prečin krádeže podľa § 212 ods. 2 písm. a) Trestného zákona formou spolupáchateľstva podľa § 20 Trestného zákona. 

	Po skončení skráteného vyšetrovania poverený príslušník Okresného riaditeľstva Policajného zboru Rimavská Sobota, Obvodného oddelenia Rimavská Sobota predložil na tunajšiu prokuratúru spisový materiál s návrhom na podanie obžaloby. Preskúmaním vyšetrovacieho spisu ČVS:ORP-455/RS-RS-2013 som zistil, že skrátené vyšetrovanie bolo ukončené predčasne a vyšetrovací spis bol poverenému príslušníkovi Okresného riaditeľstva Policajného zboru Rimavská Sobota, Obvodného oddelenia Rimavská Sobota vrátený s pokynom podľa § 230 ods. 2 písm. d) Trestného poriadku.

	Následne poverený príslušník Okresného riaditeľstva Policajného zboru Rimavská Sobota, Obvodného oddelenia Rimavská Sobota predložil na tunajšiu prokuratúru spisový materiál s návrhom na podanie obžaloby. Preskúmaním vyšetrovacieho spisu ČVS:ORP-455/RS-RS-2013 som zistil, že obvinený XXXXX sa k trestnej činnosti v plnom rozsahu priznal a svoje konanie oľutoval. 

Obvinený XXXXX v zápisnici o výsluchu obvineného z 23.07.2013 okrem iného uviedol, že tomu, čo sa mu kladie za vinu v uznesení o vznesení obvinenia, rozumie a je to pravda. Nevie presne kedy to bolo, ale asi 15.06.2013 bol s XXXXX okolo obeda pri amfiteátri v Rimavskej Sobote, kedy zbadali železné rošty a keďže nemali peniaze, tak sa dohodli, že večer prídu na jeho aute a zoberú ich do zberu. Ďalej obvinený uviedol, že tak, ako sa dohodli, prišli pred amfiteáter, následne XXXXX preskočil oplotenie a podával mu cez plot rošty, ktoré videli cez deň. Následne ich naložili do auta a na druhý deň ich odviezli do zberných surovín. V závere svojho výsluchu obvinený uviedol, že ho mrzí to, čo spravil a škodu, ktorú spôsobil, chce nahradiť a ospravedlniť sa. 

Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, keď obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne a nahradil škodu, pokiaľ bola prečinom spôsobená alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a vzhľadom na osobu obvineného,      s prihliadnutím na doterajší život a na okolnosti prípadu, možno dôvodne takéto rozhodnutie považovať za dostačujúce. 

V danom prípade pri prečine krádeže podľa § 212 ods. 2 písm. a) Trestného zákona horná hranica zákonom ustanovenej trestnej sadzby neprevyšuje päť rokov, obvinený vyhlásil, že spáchal skutok, za ktorý je stíhaný a s podmienečným zastavením trestného stíhania vyslovil súhlas. 

Zo správy Mesta Rimavská Sobota vyplýva, že obvinený nie je v mieste trvalého bližšie hodnotený.    

Z výpisu z Ústrednej evidencii priestupkov Ministerstva vnútra Slovenskej republiky vyplýva, že nemá záznam. Obvinený tiež nemá záznam ani v registri trestov. 

Vzhľadom k uvedenému mám za to, že u obvineného XXXXX išlo v tomto prípade o jednorazové vybočenie z riadneho a bezúhonného života. Obvinený svoj čin ľutuje a spĺňa všetky podmienky pre podmienečné zastavenie trestného stíhania. 

Po zvážení osoby obvineného, jeho doterajšieho života, ako aj okolností, za ktorých bol spáchaný skutok, pre ktorý je trestne stíhaný, bola v súlade s § 216 ods. 2 Trestného poriadku obvinenému XXXXX určená skúšobná doba v trvaní 12 (dvanásť) mesiacov, ktorá začne plynúť odo dňa právoplatnosti tohto uznesenia. 

Ak bude obvinený v priebehu skúšobnej doby viesť riadny život, rozhodne orgán, ktorý trestné stíhanie v prvom stupni podmienečne zastavil, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. 

Vzhľadom na vyššie uvedené skutočnosti som rozhodol tak, ako je uvedené vo výrokovej časti tohto rozhodnutia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Franta
prokurátor